b'\n_START_ARTICLE_\nVajevci\n_START_PARAGRAPH_\nVajevci je bilo ime skupine \xc5\xa1estih ljubljanskih gimnazijcev, ki so v letih 1854 in 1855 skrivaj izdajali literarno glasilo Vaje. Skupino so sestavljali Vaclav Bril, Fran Erjavec, Simon Jenko, Valentin Mandelc, Valentin Zarnik in Ivan Tu\xc5\xa1ek._NEWLINE_Gimnazijci so se prvi\xc4\x8d sestali poleti leta 1854 v stanovanju enega izmed njih. Na sre\xc4\x8danjih so na glas brali svoja literarna besedila, si izmenjevali kritike in tekste zapisovali v zvezek, ki so mu dali ime Vaje. Na ta na\xc4\x8din so se vadili v pisanju v slovenskem jeziku, ve\xc5\xa1\xc4\x8dini, ki je bila v tedanjem \xc5\xa1olstvu precej zanemarjena. Podobna dija\xc5\xa1ka glasila so obstajala \xc5\xbee prej, a so jih leta 1852 prepovedali, saj avstrijski oblasti tak\xc5\xa1na aktivnost bodo\xc4\x8de slovenske inteligence ni ustrezala._NEWLINE_Vajevci so v svoje zvezke, dva sta ohranjena, tretji izgubljen, zapisovali pesmi, novele in eseje. Nekatera besedila so bila kasneje objavljena v Slovenskem glasniku, literarnem \xc4\x8dasopisu, ki je izhajal v Celovcu. Sre\xc4\x8danja so se verjetno kon\xc4\x8dala pred maturo leta 1855, vajevci (razen prezgodaj umrlega Brila) pa so od\xc5\xa1li \xc5\xa1tudirat na Dunaj.'